
Ji bo raya giştî

Çend hefte ne, bûyera siyasetmedarê Kurd, parlamenterê kevin yê Partiya DEP ê (Partiya Ked û Demokrasiyê), yê ku niha di zîndanê de ye, bûye xala rojevê.

Xetîb Dîcle di nav kurdan de kesayetiyeke hezkirî û xwiya ye. Di hilbijartinên 12 ê meha Hezîranê de wek berendamê Biloka Ked, Azadî û Demokrasiyê ji bajarê Amedê bi hejmara herî zêde hate hilbijartin.

Komîteya Bilind ya Hilbijartinan, ya ku berendametiya Xetîb Dîcle 29 ê Nîsanê pesinandibû û destûra beşdariya di hilbijartinan de dabûyê, piştî ku hate hilbijartin, parlamentertiya wî erê nekir.

Rawestandina parlamentertiya Xetîb Dîcle û ev helwestê Komîteya Hilbijartinê, li her aliyê Tirkiyê ne bi tenê di nav Kurdan de, belê di nav beşek mezin ji rewşenbîr, rojnamevan, nivîskar û mafnasên Tirk de jî bû sedema bertek û reaksiyonên fireh.

Biloka Ked, Azadî û Demokrasiyê, ya ku ji hilbijartinan bi 36 parlamenteran derketibû û wek serketiyê hilbijartinê tê nirxandin, çûna Meclîsa Enqerê boykot kir û roja 27 ê mehê, nekete merasima sondxwarinê. 

Partiyeke din ku di merasima sondxwarinê de amade nebû, Partiya damezrênerê Komara Tirkiyê, partiya Mistefa Kemal, CHP bû.

Boykota dualî, du partiyane, bû destpêka kirîzeke mezin, kirîzeke ku dîroka Meclîsa Tirk nasnake. 

Kirîz bi her roja derbas dibe re kûrtir dibe û hejmara milyonên gel û komîteyên li dijê rawestandina parlamentertiya Xetîb Dîcle û azadnekirina 8 parlamenterên din; pêncî Bilok, dudoyî CHP yî û yekî MHP yî, ku bûne niwênerên hilbijêran, dengên xwe bilind dikin û doza serastkirina vê biryara ne hiqûqî û dreyfûsiyane dikin. 

Di esas û bingehê xwe de ev kirîz û qêran ku îro ji her car bêhtir bi dengê bilind tê gotin û nivîsandin û bi vê bûyerê re rût û tazî xwe da dest, kirîza sîstemê ye, kirîza hiqûqekî ye, ya ku bi rastî û realîteya civakî re nagunce, bi dûde dikule û dilukum e.
Berî bi çend rojan, roja 24 /06 /2011an bi navê „Kampanya Piştgiriya Xetîb Dîcle“ Komîteyek hate damezrandin.

Ji her aliyê cîhanê ji Brazîliya heta bi Hindîstanê, ji Norwecê heta bi Efrîkaya Başûr, ji Spanya heta bi Iraqê, ji Romanya heta bi Skoçyayê û Emerîka, rewşenbîr, nivîskar, berpirsiyar û kesayetiyên mîna Alîkara, Serokê PENa Navneteweyî, Lucina Kathman, Prof. Noam Chomsky, Prof. Dr. Michael Günter, nivîskar Margaret Owen û Prof. Dr. Norman Peach û bi dehan kesên din bi îmzeyên xwe piştgirî dan “Kampanyaya Piştgiriya ji bo Hatîp Dîcle”.

Daxwaza îmzeavêjan, saziyên mîna 13 baroyên li Kurdistanê û bi dehan rêxistinên sivîl û mafên mirovan bi giranî yek e:

Biryara Licneya Hilbijartinê ji awira hiqûqî ve bêbingeh e, nasnekirin û bêhurmetî ye ji mafê hilbijartinê û hilbijêran re.

Xetîb ji awira hiqûqî ve parlementer e, ew jî û pênc parlamenterên din yên Bilokê û hersê parlamenterên partiyên CHP û MHP jî ji bo ku bi awayê herî lezgîn bêne serbestberdan, pêwiste hikûmeta Erdogan giş astengên li ser riya meclîsê rake.

Ev, ji bo aştiya ku bi qasî nan û avê, gelên Tirk û Kurd hewcedarê wê ne, û ji bo nermkirina atmosfera zewirdayî jî wê bibe alîkar

